Lífrænn úrgangur til orkuskipta í samgöngum . Heildstæð lausn fyrir Stór-Reykjavíkursvæðið - verkefni lokið Fréttatilkynning verkefnisstjóra Innan verkefnisins hefur verið hrundið af stað þróun á mikilvægum tækninýjungum við umbreytingu lífræns úrgangs í eldsneyti og jarðgerðarefni . Lokið er þriggja ára rannsóknarverkefninu Lífrænn úrgangur til orkuskipta í samgögnum : Heildstæð endurvinnslulausn fyrir stór-Reykjavíkursvæðið , sem unnið var í samvinnu Lífdísils ehf , SORPU bs. og Háskóla Íslands . Í verkefninu var stefnt að því að þróa tækni og ferla sem gefa möguleika á því að endurnýta allan lífrænan úrgang sem til fellur á tiltölulega litlu eða meðalstóru þéttbýlissvæði til framleiðslu vistvæns eldsneytis á borð við lífdísil og metangas , auk moltu sem að vissu marki getur leyst af hólmi tilbúinn áburð . Til þess að gera þetta mögulegt voru nýttar afurðir fyrra TÞS-verkefnis undir forystu Lífdísils ehf. ( TÞS RAN 090915 - 1804 ) , þar sem þróuð var tækni við lífdísilframleiðslu úr hráefni með mjög breytilega samsetningu , t.d. sláturúrgangsfitu . SORPA bs. hefur á sama tíma unnið að bestun á einangrun á lífrænum þætti heimilisúrgangs með það fyrir augum að hann hentaði til lífdísilframleiðslu í vinnsluferli Lífdísils ehf. og til gasgerðar á vegum SORPU bs . Hefur SORPA þegar ráðið doktorsnema í samvinnu við Háskóla Íslands til að vinna áfram að bestun gasgerðarhlutans í framhaldi af meistaraverkefni hennar við Háskóla Íslands og á vegum SORPU um sama efni . Heiti verkefnis : Lífrænn úrgangur til orkuskipta í samgöngum . Heildstæð lausn fyrir Stór-Reykjavíkursvæðið Verkefnisstjóri : Ásgeir Matthíasson , Lífdísli ehf . Tegund styrks : Verkefnisstyrkur Styrkár : 2013 - 2015 Fjárhæð styrks : 37,5 millj. kr. alls Tilvísunarnúmer Rannís : 131975 - 061 Öll helstu markmið verkefnisins hafa náðst og afraksturinn er nú þegar umtalsverður . Lífdísill ehf. starfrækir nú forvinnslueiningu í tilraunaskyni á urðunarstað SORPU í Álfsnesi sem framleiðir hráefni til lífdísil - og moltugerðar úr innlendum sláturúrgangi og unnt verður að tengja við gas - og jarðgerðarstöð SORPU þegar hún rís árið 2018 . Annar stöðin allt að 8.600 tonnum af sláturúrgangi en áætluð meðalafköst eru um 6.000 tonn sem takmarkast við þörfina fyrir förgun sláturúrgangs á höfuðborgarsvæðinu . Ef að líkum lætur getur framleiðsla lífdísils úr þessu hráefni orðið um 900.000 L á ári og moltuframleiðsla um 7.200 tonn , en í moltuna er einnig nýttur annar lífrænn úrgangur frá fyrirtækjum og heimilum . Í þessu felst að forvinnslustöðin getur samkvæmt áætlun nú þegar dregið úr urðun sem nemur um 10.000 tonnum lífræns úrgangs og mun meira þegar forvinnsla lífræns þáttar heimilisúrgangs hefst , en hann verður nýttur til að stórauka afköst í framleiðslu metaneldsneytis . Lífdísillinn sem til verður í þessu ferli uppfyllir ströngustu gæðakröfur og leggur sitt af mörkum til að dreifingaraðilar geti notað innlenda afurð til að uppfylla auknar kröfur um íblöndun vegna orkuskipta í samgöngum og gildir það sama um væntanlega aukningu metanframleiðslu SORPU . Innan verkefnisins hefur verið hrundið af stað þróun á mikilvægum tækninýjungum við umbreytingu lífræns úrgangs í eldsneyti og jarðgerðarefni . Er vinna að breiðri einkaleyfisvernd tækninnar og einstakra hluta hennar langt komin í samvinnu við sérfræðiráðgjafa á þessu sviði . Samhliða þeirri þróun er hafin ítarleg greining á aðgengi að alþjóðlegum markaði fyrir slíkar vörur og gefa fyrstu viðbrögð væntanlegra kaupenda góð fyrirheit um árangur í því efni . Fleiri innlendir móttökuaðilar lífræns úrgangs en SORPA ein , hafa sýnt þeim lausnum áhuga sem þróaðar voru innan verkefnisins . Eru bundnar vonir við að ávinningurinn þar verði hlutfallslega sambærilegur við það sem er hjá SORPU , bæði í því að minnka kostnað við að forða urðun og í því að auka verðmætasköpun til þess að mæta þeim kostnaði . Er vinna við tilboðsgerð og hönnun á sjálfstæðri forvinnslulausn sem markaðssetja má nánast óbreytta erlendis langt á veg komin í einu tilviki . Binda aðstandendur verkefnisins vonir við að geta litið um öxl að nokkrum árum liðnum og fullyrt að verkefnið hafi markað tímamót í endurnýtingu lífræns úrgangs á Íslandi , stóraukið þátt innlendrar framleiðslu í orkuskiptum á sviði samgangna og flutninga á landi , auk þess að renna stoðum undir öflugt alþjóðlegt nýsköpunarfyrirtæki í endurvinnslutækni . Í þessu felst í senn umhverfislegur og efnahagslegur ávinningur . Þróaðar voru tæknilausnir og ferli sem gera mögulegt að forvinna lífrænan úrgang til áframhaldandi vinnslu til eldsneytisframleiðslu og jarðgerðar . Þar er um að ræða aðskilnað próteins og fitu úr sláturúrgangi þar sem fitan er endurnýtt til lífdísilframleiðslu en próteinþátturinn nýttur til framleiðslu á moltu með hátt áburðargildi ásamt margvíslegum öðrum lífrænum úrgangi frá iðnaði og heimilum . Mikilvæg skref voru stigin í þróun tæknilausnar fyrir útdrátt lífræns þáttar úr heimilisúrgangi til metan - og jarðgerðar í væntanlegri gas - og jarðgerðarstöð SORPU . Byggð var verksmiðja í iðnaðarskala á urðunarstað SORPU í Álfsnesi sem nýtir tæknina í lið 1 til að meðhöndla allar algengustu tegundir úrgangs frá dýrslátrun á höfuðborgarsvæðinu og hefur umtalsverða umframvinnslugetu miðað við það magn sem nú berst á urðunarstaðinn . Allir þættir vinnsluferlisins hafa verið prófaðir með góðum árangri . Verksmiðjan er arðbær undir flestum líklegum sviðsmyndum um afköst og aðkomu hráefnis . Viðræður standa yfir um sölu á frumgerð sambærilegrar verksmiðjueiningar til innlends aðila á “ turn-key ” formi sem henta mun til útflutnings og markaðssetningar erlendis nánast óbreytt . Vinna við hönnun , einkaleyfisvernd og þróun eininga í tengslum við nýja heildarlausn sem forðar urðun lífræns úrgangs og endurnýtir hann þess í stað til framleiðslu lífræns eldsneytis og áburðarefnis er langt á veg komin . Markaðsrannsóknir og markhópagreining fyrir vörurnar í lið 5 eru vel á veg komnar . Öflugur fjárfestingarsjóður hefur bæst í hóp eigenda fyrirtækisins . Í samstarfi við hann stendur yfir mótun og innleiðing framtíðarstefnu sem gerir ráð fyrir sjálfbærri útvistun eininga í daglegum rekstri ( verksmiðju ) og höfuðáherslu á vöruþróun og alþjóðlega markaðssetningu í krafti nýrrar fjármögnunarlotu snemma árs 2017 . Sú ákvörðun var tekin í ljósi yfirstandandi vinnu við verndun sérþekkingar og hugverkaréttar að birta ekki greinar og skýrslur um einstaka þætti þeirrar tækni sem þróuð hefur verið innan verkefnisins . Það verður gert þegar sú vinna er lengra á veg komin . Gerð hefur verið grein fyrir verkefninu með almennum hætti á ýmsum vettvangi eins og greinir hér að framan .